सिराजुद्दीन अली ख़ान

सिराज-उद-दीन अली खान ( ) (1687-1756), जिनका के इनके कलम-नाँव आरज़ू से बेसी जानल जाला, मुगल साम्राज्य के जमाना में दिल्ली के कवि, भाषाविद आ लेक्सिकोग्राफर रहलें।  पहिले उ मुख्य रूप से फारसी में लिखत रहलन, बाकी उर्दूओ में 127 शे'र लिखले रहलन। ऊ मीर तकी मीर के मामा रहलन।  उ मीर तकी मीर, मिर्जा मुहम्मद रफी सौदा, मिर्जा मजहर जान-ए-जनान आ नजम-उद-दीन शाह मुबारक अब्रो के पढ़वले रहलें।

आरज़ू के जनम आगरा में भइल रहे । उ शेख हिसामुद्दीन के बेटा रहलें, जे मुगल सम्राट औरंगजेब के दरबार में कई गो उच्च पद प रहलें। फारसी आ अरबी में ऊ बहुते निपुण रहले, जवन दुनु भाषा ऊ बचपन में सीखले रहलें। उर्दू आ संस्कृतो सीखले रहलें।

आरज़ू चौदह बरिस के उमिर से लिखे लगलें, आ 1719 में दिल्ली अइलें। उनकर परिचय नवाब कमर-उद-दीन खान से आनंद राम ‘मुखलिस’ कइले रहलें ओह घरी प्रधानमंत्री रहल कमर-उद-दीन उनुका के एगो उपयुक्त नौकरी दे दिहलन। अर्जू अपना घर में मुशायरा आयोजित करत रहले, आ मीर तकी मीर समेत कई गो चेला लोग के पढ़ावत रहलें। 1751 में उर्दू-फारसी डिक्शनरी लिखलें जवना के नाम रहे नवादिरुल अल्फाज।  1754 में ऊ लखनऊ आ गइलें, आ एकरे बाद अयोध्या, जवन कबो इनके परदादा के निवास रहल। इनके मौत 1756 में लखनऊ में भइल, आ दिल्ली के वकीलपुरा इलाका में दफनावल गइल।Abida Samiuddin (2007). Encyclopaedic Dictionary of Urdu Literature. Global Vision Publishing Ho. p. 75. ISBN 978-81-8220-191-0.

 साहित्यिक रचना 

 सिराज-उल-लुघत (फारसी के एगो शब्दकोश जवना में फारसी आ संस्कृत के बीच के संबंध के भी चर्चा कइल गइल बा )
 चिराघ-ए-हिदायत (फारसी कवि लोग के इस्तेमाल कइल शब्द आ मुहावरा के शब्दावली)
 नवादिर-उल-अल्फाज (इंडिक शब्दन के शब्दावली) 
 कई गो गजल आ कसीदा
 दीवान-ए-असर शिराजी
 मोहब्बत-ए-उजमा ( गद्य पर एगो ग्रंथ )
 अतीया-ए-कुबरा (गद्य पर एगो अउरी रचना)
 मियार-उल-अफकर (व्याकरण पर एगो ग्रंथ)
 पयम-ए-शौक (चिट्ठी के संग्रह), 1999 में
 जोश-ओ-खरोश (मसनवी)
 मेहर-ओ-माह
 इब्रात फसाना
 गुलजार-इ खायल ( होली आ बसंत के आवे पर एगो लमहर कविता)

 संदर्भ 

श्रेणी:भारतीय लेक्सिकोग्राफर